মিলান থেকে দু’ ঘণ্টার ড্রাইভ৷ আমরা পৌঁছলাম অস্টা ভ্যালিতে৷ সেখানে একটা রোম্যান্টিক গানের শ্যুট৷ সেরকম স্টেপস নেই, পুরোটাই এক্সপ্রেশন৷ সফট, রোম্যান্টিক৷ এই অস্টা ভ্যালি যেন পিকচার পোস্টকার্ড৷ লেন্স দিয়ে দেখার দরকার পড়ে না কোন জায়গায় ফ্রেম ধরলে দেখতে সুন্দর লাগবে! পুরো জায়গাটাই এতো সুন্দর, যেখানে খুশি ক্যামেরা বসানো যায়৷ প্রকৃতিই যে ওখানে ভীষণ রোম্যান্টিক৷ একদম মন তোলপাড় করে দেওয়া... সুন্দর গাছ, পাহাড়, জল সবকিছু নিয়ে ঈশ্বরের অপূর্ব সৃষ্টি৷ এই ছবির কোরিওগ্রাফার বাবা যাদব৷ বাবার সঙ্গে এটা যে কতো নম্বর কাজ হাতে গুনে এখন বোধহয় আর বলতেও পারবো না! ওর সঙ্গে গান শ্যুট করতে আসার একটা মজা রয়েছে৷ রোম্যান্টিক গানের সঙ্গে মুভমেন্টস যেমন সুন্দর করে ডিজাইন করে, তেমনই ডান্স নাম্বার হলে বেশ কিছু স্টাইলিশ স্টেপ দেয়৷ আবার কতোগুলো বেসিক সিগনেচার স্টেপও থাকে৷ স্টাইলিশ যে স্টেপগুলো, সেগুলো আবার এমন হয়, যে দর্শক সেটা করতে চাইলে করতে পারেন৷ ‘পাগলু’-র যে স্টেপ ছিলো, বহু দর্শককে দেখেছি, গানটা যখন হয়, তখন ওই স্টেপ করেন৷ একটা গানে নায়িক-নায়িকাই শুধুমাত্র নাচতে পারেন এমনটা কে বললো? দর্শকও নাচতে পারেন একসঙ্গেই-এই ম্যাজিকটাই তৈরি করেন বাবা৷ এই ছবিতেও নিরাশ করবেন না, সবকিছু দেখেটেখে আমার মনে বলছে তেমনটাই!